OBOS og Løvenskiold kjøper flere eiendommer i Ås : Bygg.no - Byggeindustrien
OBOS og Løvenskiold kjøper flere eiendommer i Ås
Det aktuelle området hvor OBOS og Løvenskiold Eiendom vil bygge 160-180 nye boliger. Foto: OBOS/Løvenskiold
OBOS og Løvenskiold Eiendom har kjøpt selskapet Saga Eiendom som eier ti eiendommer i Sagaveien, Moerveien og Tverrveien i Ås sentrum.
Eiendommene er regulert til bolig i Områdereguleringsplan for Ås sentralområde. Planen legger til rette for økt arealutnyttelse og leilighetsbebyggelse i Ås sentrum. Tomtene på til sammen ca. ni mål har i dag småhusbebyggelse, skriver OBOS og Løvenskiold i en felles pressemelding.
OBOS og Løvenskiold Eiendom planlegger salg av de første leilighetene høsten 2023.
– Oppstarten med detaljreguleringsarbeidet begynner umiddelbart, og vår klare ambisjon er å utvikle et stedstilpasset miljøprosjekt med ca. 160-180 leiligheter, sier Jens Jalland, administrerende direktør i Løvenskiold Eiendomi meldingen.
- Vi er svært fornøyde med å sikre oss enda en fin eiendom i Ås og ser frem til å være med å utvikle en del av Ås sentrum sammen med Løvenskiold Eiendom, sier Bjørn-Tore Olsen, Investeringsdirektør i OBOS Nye Hjem.
OBOS og Løvenskiold Eiendom er allerede i gang med et boligprosjekt i Ås sentrum. I mars startet salget av leiligheter i prosjektet Brekketunet. Tomten ble kjøpt i juni 2019 og boligene vil være klart for innflytting i 2023. Prosjektet vil bestå av 145 leiligheter fra 50 til 120 kvadratmeter.
Flere av boligene i begge de nye prosjektene kan kjøpes med de nye ordningene OBOS Deleie og OBOS Bostart som gjør det lettere for flere å komme seg inn på boligmarkedet, opplyser de i meldingen.